Resolucija Evropskega parlamenta

z dne 22. aprila 2008

z ugotovitvami, ki so sestavni del sklepa o razrešnici glede izvrševanja splošnega proračuna Evropske unije za proračunsko leto 2006, Oddelek IX – Evropski nadzornik za varstvo podatkov

EVROPSKI PARLAMENT,

ob upoštevanju splošnega proračuna Evropske unije za proračunsko leto 2006 [1],

ob upoštevanju zaključnega letnega računa Evropskih skupnosti za proračunsko leto 2006 – Zvezek I (C6-0370/2007) [2],

ob upoštevanju letnega poročila Evropskega nadzornika za varstvo podatkov organu, pristojnemu za podeljevanje razrešnice, o opravljenih notranjih revizijah v letu 2006,

ob upoštevanju letnega poročila Računskega sodišča o izvrševanju proračuna za proračunsko leto 2006 in njegovih posebnih poročil z odgovori revidiranih institucij [3],

ob upoštevanju izjave o zanesljivosti računovodskih izkazov ter o zakonitosti in pravilnosti z njimi povezanih transakcij, ki jo predloži Računsko sodišče v skladu s členom 248 Pogodbe ES [4],

ob upoštevanju člena 272(10) ter členov 274, 275 in 276 Pogodbe ES,

ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [5], ter zlasti členov 50, 86, 145, 146 in 147 Uredbe,

ob upoštevanju člena 71 in Priloge V svojega Poslovnika in njegove Priloge V,

ob upoštevanju poročila Odbora za proračunski nadzor (A6-0094/2008),

1. ugotavlja, da je imel Evropski nadzornik za varstvo podatkov leta 2006 na voljo odobritve za prevzem obveznosti v skupnem znesku 4138378 EUR (2005: 2840733 EUR) s stopnjo izkoriščenosti 93,3 %;

2. ugotavlja, da na podlagi revizije Evropskega nadzornika za varstvo podatkov, ki jo je opravilo Evropsko računsko sodišče, ni bila predložena nobena stvarna ugotovitev; ugotavlja, da po uvedbi računovodstva na podlagi nastanka poslovnih dogodkov, ki je začelo veljati 1. januarja 2005, računovodski izkazi ENVP za leto 2006 razkrivajo negativen letni poslovni izid (1402513 EUR) ter popolnoma enaka zneska sredstev in obveznosti (23517 EUR);

3. ugotavlja, da je bil sporazum o upravnem sodelovanju med generalnimi sekretarji Komisije, Parlamenta in Sveta, podpisan z ENVP, dne 7. decembra 2006 obnovljen za nadaljnje obdobje treh let z začetkom veljavnosti 16. januarja 2007;

4. ugotavlja, da je urad Komisije za vodenje in izplačevanje posameznih pravic na podlagi zgoraj navedenega sporazuma o sodelovanju zadolžen za upravno obravnavo vseh službenih potovanj ENVP, prav tako ista notranja pravila veljajo za nadomestilo stroškov nastanitve na službenih potovanjih za obe kategoriji, in sicer za oba člana in osebje;

5. z zadovoljstvom ugotavlja, da so postopki ENVP naknadnega predhodnega preverjanja in izdaje končnih mnenj dobro napredovali ter da je rok, ki ga je določil ENVP (pomlad 2007), dal povod institucijam in organom, da povečajo prizadevanja za izpolnjevanje svojih obveznosti obveščanja;

6. ugotavlja, da je ENVP s sklepom z dne 7. novembra 2006 sklenil, da vzpostavi notranjo kontrolno strukturo, ki ustreza njegovim dejavnostim in potrebam;

7. pozdravlja, da ENVP in pomočnik ENVP vsako leto objavita izjavo o svojih finančnih interesih na obrazcu, podobnemu tistemu, ki ga vsako leto izpolnijo poslanci Evropskega parlamenta in ki vsebuje pomembne podatke o zadevah, kot so poklicne dejavnosti, ki jih je treba prijaviti, in delovna mesta ali dejavnosti, za katere se prejema plačilo;

8. pozdravlja sklep ENVP z dne 12. septembra 2007 o pristopu k Medinstitucionalnem sporazumu Evropskega parlamenta, Sveta in Komisije z dne 25. maja 1999 o notranjih preiskavah Evropskega urada za boj proti goljufijam (OLAF) [6] pri uveljavljanju sistema, vzpostavljenega z uredbo 1073/1999 [7].

[1] UL L 78, 15.3.2006.

[2] UL C 274, 15.11.2007, str. 1.

[3] UL C 273, 15.11.2007, str. 1.

[4] UL C 274, 15.11.2007, str. 130.

[5] UL L 248, 16.9.2002, str. 1.

[6] UL L 136, 31.5.1999, str. 15.

[7] Uredba (ES) št. 1073/1999 Evropskega parlamenta in Sveta z dne 25. maja 1999 o preiskavah Evropskega urada za boj proti goljufijam (OLAF) (UL L 136, 31.5.1999, str. 1).

--------------------------------------------------